Samfylkingin verður að sækja fylgi til óflokksbundinna Séra Karl V. Matthíasson , sem skipar annað sæti á framboðslista Samfylkingarinnar í Norðvesturkjördæmi , segir að þeir flokkar sem nái mestu fylgi óflokksbundinna kjósenda hljóti að lokum að standa uppi sem sigurvegarar . Flokkur sem aðeins höfði til eigin flokksmanna komist seint til áhrifa . Eins og fram kom í frétt Skessuhorns lét Valdimar Lúðvík Gíslason í Bolungarvík þau orð falla í samtalið við Ríkisútvarpið á Vestfjörðum að séra Karl hafi beitt bolabrögðum í prófkjöri flokksins og smalað óflokksbundnum mönnum til að kjósa sig . Séra Karl segir prófkjörsreglur Samfylkingarinnar afar skýrar og í því hafi allir mátt taka þátt er lýstu yfir stuðningi við Samfylkinguna . Eftir þeim reglum hafi hann unnið eins og aðrir frambjóðendur . Það sé styrkleikamerki þegar stjórnmálamenn höfði til sem flestra . Þannig vilji hann vinna og til þess að Samfylkingin nái sterkri stöðu þurfi líka að höfða til fólks sem er óflokksbundið . „ Minn málflutningur og mín störf nutu stuðnings í prófkjörinu og fyrir það vil ég þakka fyrir og mun ég halda áfram baráttu minni í þágu fólks og byggðar minnar í Norðvesturkjördæmi “ segir séra Karl . Telji menn að rangt hafi verið haft við í prófkjörinu hvetji hann menn til þess að hafa sambandi við formann kjörnefndar og formanns kjördæmisráðsins .